ኢትዮጵያና ኔዘርላንድስ የሁለትዮሽ ግንኙነታቸውን  ለማጠንከር እየሰሩ መሆኑን ገለጹ
አዲስ አበባ፤ ሐምሌ 12/2005 (ዋኢማ) – ኢትዮጵያና ኔዘርላንድስ በመካከላቸው ያለውን የሁለትዮሽ ግንኙነት የበለጠ ማጠናከር እንዳለባቸው ፕሬዝዳንት ግርማ ወልደጊዮርጊስ ጠየቁ። ፕሬዝዳንት ግርማ በኢትዮጵያ የሥራ ጊዚያቸውን ያጠናቀቁትን የአገሪቱን አምባሳደር አሰናብተዋል። ፕሬዝዳንት ግርማ አምባሳደር ሀንስ ብላንክበርግን ዛሬ በብሔራዊ ቤተ-መንግሥት ባሰናበቱበት ወቅት እንዳሉት የሁለቱ አገሮች የሁለትዮሽ ግንኙነት የበለጠ ተጠናክሮ መቀጠል ይገባዋል። የአገሮቹ የትብብር ግንኙነት መመስረታቸውንና የሕዝብ ለሕዝብ ግንኙነቱም እንዲጠናከር የጋራ ጥረት መደረግ እንዳለበት ገልጸዋል። ፕሬዝዳንት ግርማ የኢትዮ-ኒዘርላንድስ ግንኙነት አሁን ካለው በተሻለ እንዲያድግ ሁለቱም ወገኖች ያላሰለሰ ጥረት ማድረግ እንደሚበቅባቸው መናገራቸውን ውይይቱን የተከታተሉት አንድ የውጭ ጉዳይ ሚኒስቴር ከፍተኛ የሥራ ኃላፊ ገልጸዋል።ተሰናባቹ አምባሳደር ሀንስ ብላንክንበርግ በበኩላቸው በአራት ዓመታት ቆይታቸው ከኢትዮጵያ መንግሥት መልካም ትብብር እንደተደረገላቸውና በህዝቡ የእንግዳ ተቀባይነትም መደሰታቸውን ተናግረዋል፡፡ የሁለቱን አገሮች ግንኙነት ለማሳደግም ከፍተኛ ጥረት ማድረጋቸውን ያስታወሱት አምባሳደሩ ኢትዮጵያና ኔዘርላንድስ ተባብሮ ለመሥራት በቆይታቸው ወቅት ካከናወኗቸው ተግባራት መካከል የሚጠቀስ ነው ብለዋል፡፡ ተሰናባቹ አምባሳደሩ በቆይታቸው በኢትዮጵያ ሥር ነቀል ሊባል የሚችል ፈጣን ዕድገትና የልማት እንቅስቃሴ እየተካሄደ መሆኑን መገንዘብ መቻላቸውንም አስረድተዋል፡፡በአገሪቱ የተጀመረው የፈጣን ልማት ጉዞ ተጠናክሮ ይቀጥላል የሚል እምነት እንዳላቸውም አመልክተዋል፡፡ እንደ ኢዜአ ዘገባ የኔዘርላንድስ ባለኃብቶች በኢትዮጵያ በአበባ ምርት ዘርፍ ገብተው ኢንቨስት እያደረጉ ሲሆኑ ወደፊትም ኢንቨስትመንቱን በስፋት ለመቀጠል ፍላጎት እዳላቸው ጠቁመዋል፡፡ 